**白藏阁-范当世联选**

简介：

范当世：(1854-1904)，经历咸丰、同治、光绪三朝，初名铸，字无错，后字肯堂。江苏南通人。岁贡生。光绪年间曾为李鸿章幕僚。晚年不受清廷之聘，流浪江湖，客死旅邸。文法取桐城而不为所拘。诗风宏肆瘦硬，震荡开阖。联语倚天拔地，变化无方，有人誉之为“联界之虎”。存联于《范伯子联语注》、《范伯子联话》。

范当世世代能诗，据有关学者考证：范当世的祖上是宋范文正公，后迁入通州。他早年从通州城内有名望的塾师王兆榛、顾金标学习八股时文。1869年15岁时首次参加州试取得第二名，1871年17岁时院试为廪贡生员，但此后9次应南京科试，均未得一第。青年时代结交了张謇、顾锡爵、周家禄、朱曼君等意气相投、声气相求的朋友，研讨学问，关心国事，促使了当时通州“士风稍隘，识分敦静”风气的转变。并与张謇、朱铭盘合称“通州三生”。1879年25岁后负籍出游，初从著名文艺理论家、兴化刘熙载学习《艺概》，继从桐城派古文大学、武昌张裕钊学习古文法，并为张主持修篡的《湖北通志》担任“婺妇传”部分的主笔，复得张裕钊等介绍，为冀州知州、古文家吴汝纶主持观津书院，与古文家贺涛齐名，有“南范北贺”之称。

1892年38岁后，以一介穷儒身份应时相李鸿章邀请，至天津任李家庭教师4年之久。1895年甲午战争后辞馆南归，曾任东渐书院山长，此后抱疾与张謇等一道致力兴办家乡教育，参与筹办南通小学堂。并为之撰写了多篇介绍教育改革的精辟论文。晚年不受清廷之聘，流浪江湖，客死旅邸。陈三立悼挽范当世：所学转负平生，偶以文章存国粹；小别真成后死，未来世界证心源。

集录34联，我于后补录28联：

代郑大令骧武邑观津书院

自来学校以书院辅之，如今比屋东西，稍有欢颜在风雨；

吾为父兄望子弟成耳，此后一官南北，还将老眼看云霄。

挽潘道士

是尝从吾游焉，一鹤孤舟，千叠愁心在江上；

今并斯人已矣，只鸡斗酒，数行清泪洒城南。

挽吴孺人

又不是新婚垂老无家，如何利重离轻，万古苍茫为此别；

且休谈过去未来现在，但愿魂凝魄固，一朝欢喜博同归。

挽姚代耕

峡江后六世，君与北流最贤，沦落可伤，八口蓬飞在南北；

中泠第一泉，我从东阁乞得，死生太易，一场茗罢各东西。

寿李相

环瀛海大九州，钦相国异人，何待子瞻说威德；

登泰山小天下，藉通家上谒，方今文举足平生。

挽李文忠

贱子于人间利钝得失渺不相关，独与公情亲数年，见为老书生穷翰林而已；

国史遇大臣功罪是非向无论断，有吾皇褒忠一字，传俾内诸夏外四裔知之。

题张氏枕红亭

远客乍归，藉城东一亩园亭，白石青松寻旧约；

故家常在，喜江北百年人物，碧梧翠竹有清才。

寿沙健庵之尊人

夙与贤郎相期，欲其道继胡先生，名过冒公子；

来为长者致祝，惟有寿之南山石，酌以东海波。

挽保韵秋

我闻诸夫子，狷者有所不为，是亦其次也；

古之乡先生，没而可祭于社，意在斯人与。

挽陈敬如之兄

未审君于哲弟何如，最怜四海交游，落落相知馀彼我；

当遣子与令郎同学，堪叹百年家国，茫茫后事付伊谁。

挽黄爱堂之弟

谢家兄弟誉问咸知，剧怜吾友伤怀，一夕池塘惊噩梦；

楚国循良编摩在昔，当为斯人补传，百年江汉载英声。

挽陶宾南之父

从野蛮时期至文明时期，两可间必有磊磊畸人不显于代；

以普通教育兴实业教育，十年后惟望粲粲诸子无忘斯言。

代大人挽张老伯

城东有佳宅，约先生于此终焉，嗟我何劳，仍各幽冥难聚首；

塞北无好音，问儿子归来未也，与君同病，不论显晦总伤心。

挽陈筱山

封公有命代雄心，不能横刀杀贼，部江东子弟以从，他年史氏搜闻，风义但高游侠传；

此地多名流盛事，亦曾倒屣迎宾，与邗上寓贤相埒，今日酒徒散尽，凄凉欲广绝交书。

题江宁曾忠襄公祠

出湖湘子弟以奠江淮，功德崇闳，山水开明媚祠宇；

由禹墨心胸而至黄老，精神博大，风云浩荡护灵旗。

挽吴仲懿

人尽嗟其才，类我类我；

天遽夺之命，丧予丧予。

挽孝嫦

比之二祖，轻若鸿毛，亦使肝肠不可忍；

望汝一归，艰于马角，岂其魂魄又能飞。

挽姚外舅

我之今日亦何恨能加，惟有牵连并哭耳；

公在人间更无缘遭妒，奚为委曲以死乎。

挽达蔚卿世丈

士有不得志，痛哭何多，甚矣子之营父葬；

身则无所贪，劳生转剧，茫乎吾欲逐公游。

挽黄厚卿

昔闻长老论君家诸昆，皆曰韦仲将是保家主；

试以先生较乡人一辈，真觉马少游有善人风。

挽正衡兄

龙伯高愿汝曹效之，还以兄之生平，敬告兄子；

马少游称善人足矣，不谓吾今老去，私愧吾宗。

挽孙穆如

严事吾亲三十年，丱角论交，敬任袁丝呼作弟；

才去家乡一千里，皋比遽撤，愧从张载继为师。

挽侯稻香

困学竟无成，异时丹旐前题，白草犹萦十年恨；

亡亲刚有属，今日墨缞往哭，绿杨不复两家春。

挽内弟吴觐宸

年少诸多善气，竟随哲弟俱亡，独以残躯终败运；

病馀无复哀情，犹为先妻一哭，并无遗胤望衰门。

挽孙会阳丈

于吾州相处只六七人，可怜岁岁凋伤，不复欢言到春酒；

去先君之亡恰廿四月，正尔朝朝悲恸，更成急泪洒冰天。

挽吴外舅

老吾见其孝，幼吾见其慈，搔首问天，历历平生多少事；

子则未能收，婿则未能诀，含悲入地，茫茫后顾属何人。

挽姚闲伯

我为妻兄事，君亦视我如兄，往复绸缪，骨肉奇欢真有此；

人谓子德优，孰肯怜人以德，死生寂寞，肺肠纯笃抑何为。

挽张又楼

从病来已作如是观，我虽旷达，人殊未知，死矣及旬犹弗告；

居世间真无不了事，母且遗忘，兄于何有，伤哉一哭莫能容。

挽筱荃宫保

与曾左胡骆百战成功，比投老家园，浸灌滋培，还使门闾气充固；

历道咸同光四朝全盛，迄考终里第，伤亡殄瘁，顿教天地色凄凉。

挽徐清惠之继室顾夫人

贤夫作疆臣，贤子居郎署，贤孙更掇科名，秉德垂型，遇有变迁风自肃；

吾亲论世好，吾弟属年家，吾妇复成姻眷，衔哀致奠，情虽亲切分从初。

挽冯开父

吾幼年已能自结交，吾所交诸忘年者实始于先生，最怜嫂氏贤明，一饭恩私难比数；

君昔日则亟于望子，君之子至今日而力崇其死父，都与寒家系属，百般辛苦有齐同。

挽马太夫人

从赠公弟昆死难，命长君提一旅之师，虽教忠教孝，翟茀有光，茹痛依然安布素；

以不佞夫妇为贤，讬爱孙于千里之外，恨重山重水，牛车莫挽，衔哀未得奠生刍。

挽张謇之母

昔哭母在故乡，今哭母在他方，生不知何孽而重罹斯酷，握手临歧，送尔天涯扶病去；

君归葬已有时，吾归葬未有期，子无贤不肖而皆受其亲，买山负土，望渠海上寄书来。

挽顾伯母

贱子无似，德少而辞多，只与郎君同学同志，得母之矜怜，已矣平生，弗俟遭丧犹下泪；

大兄有言，亲亡则身老，莫知人间何世何年，于我乎萧瑟，哀哉此语，孰能处变不伤心。

选外补录28联：

贺朱辑斋50寿兼送行联

先我两年，后我四日；

送君千里，愿君百康。

贺曾纪泽寿联

懋德所绥，横大海内外；

斯民之望，与太傅后先。

贺瞿晓岩60寿联

传诸好事，此会希有；

作为文章，其书满家。

挽达蔚卿联

士有不得志，痛泪何多，甚矣子之营父葬；

身则无所贪，劳生转剧，茫乎吾欲从公游。

挽陈宝箴联

赫赫宗臣，一往沉冥向山僻；

哀哀孝子，百年长恨在天涯。

挽李经述联

恨未遂旅顺督战之行，谁以奇才慰公子；

永莫追天津论文之乐，空将痛泪抚君儿。

挽薛福成联

辛苦九州还，身未趋朝魂恋阙；

安危一疏在，生当致主死成名。

挽石樵和尚联

落落情缘，那堪一见一回老；

空空妙相，留证三藐三菩提。

挽庄秉瀚妻联

相夫子以学有大母风，德意所从来远矣；

节孺人之丧为王姑寿，孝思与王者同之。

挽顾越艘次妻联

以羁孤弱息，归郡国英髦，且笃生瑜珥称其家，灵无恨矣；

居帝里豪华，守儒门朴素，又还以旨甘养其母，我故称之。

挽陈启谦母孙淑人联

尝以齿冢二律，受知于当代魁耆，孑然寡俦，女学至今犹否塞；

不亲鬓师廿年，自写其胸中郁勃，善哉有子，家声从此卜遐昌。

挽项腈轩妻联

其夫贫也乐，妇可知者；

有子贤而文，母何恨欤。

挽侯氏姊联

昔先君末命，权可为经，以义定名谁敢废；

恨吾母新丧，轻不加重，称情持服竟无由。

挽姨母联

妾有美，妻道光焉，终能有子析薪，真足快心贤孝事；

姨之亡，母族尽矣，记得为儿挑菜，不堪回首乱离年。

雷祖殿联

百里蒙庥，山川大神享于此；

万方多难，云雷君子意如何。

题书院赠郑骧联

明公家法有礼堂手订之经，异日当成通德里；

此地昔时多燕赵悲歌之士，为我一吊望诸君。

贺李子木母寿联

诸侯敛衽而朝，宜有大风表东海；

王母称觞于此，正当初日照神山。

挽马勿庵联

舆论何凭，君匪但能廉，亦越诸公好名者；

交情可叹，我未尝不义，已成天下负心人。

挽吴汝纶联

君今安往乎，吾未之也已；

不无善画者，莫能图何哉。

挽曹德庆联

此在淮军诸将中，最为全福；

能识通州三怪者，亦岂庸人。

挽姚永楷联

我因妻兄事，君亦视我如兄，往复绸缪，骨肉奇欢真有此；

人谓子德优，孰有怜人以德，死生寂寞，肺肠纯笃抑何为。

挽李鸿章妻联

上有宫中圣母，定卅年元老之勋，下有夫人，赞金瓯相业；

昔为江左部民，观百两于归之盛，今为幕士，播彤管徽音。

赠汪某联

为政十年心，经纬百方除太甚；

临歧一樽酒，绸缪万语望重来。

题支云塔山门联

长啸一声，山鸣谷应；

举头四顾，海阔天空。

题支云塔山门联

我佛见一切善男信女人，皆当欢喜；

是塔具七宝大悲上乘相，何等庄严。

挽顾曾灿次妻联

懿范可亲，一种温柔真我友；

劳尘方息，十分惊恸抚君儿。

挽桂东垣之母

夙闻诸子能贤，出处尽瑰奇，今日岭南推右族；

刚约十郎拜母，吉凶真恍忽，再来堂上展遗容。

寿顾伯母

于此间复得十日聚；

视阿母真如千岁人。